DA Den Europæiske Unions Tidende C 218/20

INDLEDNINGSMEDDELELSE

Unionens undersøgelsesprocedure vedrørende handelshindringer, som defineret i forordning (EU) 2015/1843, som anvendes af Republikken Tyrkiet, og som består af foranstaltninger, der påvirker importen af træfrit papir uden belægning

(2017/C 218/11)

Kommissionen har besluttet i overensstemmelse med artikel 9, stk. 1, i forordning (EU) 2015/1843 (1) at indlede en undersøgelsesprocedure efter en klage om handelshindring indgivet af en brancheorganisation.

1. Den pågældende vare

Træfrit papir uden belægning henhørende under følgende positioner i det harmoniserede system: 4802.55.15.10.00, 4802.55.25.10.00, 4802.55.30.10.00, 4802.55.90.10.00, 4802.56.20.20.00, 4802.56.80.10.00 og 4802.57.00.10.00.

2. Det pågældende land

Republikken Tyrkiet

3. Sammendrag af klagen

Klagen vedrører det importovervågningssystem for træfrit papir uden belægning, som Tyrkiet indførte den 28. september 2015. Dette importovervågningssystem indebar ifølge klagen, at der blev indført et særligt krav om importlicens, som tilsyneladende kun finder anvendelse på papir, der importeres til Tyrkiet til en toldværdi på 1 200 USD pr. ton eller derunder, og denne tærskelværdi ville omfatte al import fra Den Europæiske Union.

Det er ifølge klagen umuligt for en importør at opnå en sådan importlicens på grund af de særlige oplysningskrav i licensproceduren. For at en importør kan opnå importlicens, anmoder de tyrkiske myndigheder angiveligt om oplysninger, som kun producenterne af papiret har adgang til. Derfor kan importørerne angiveligt ikke se nogen anden udvej end at angive en toldværdi på over 1 200 USD pr. ton for importeret papir, selv om den faktiske importværdi er lavere end dette beløb.

I klagen hævdes det endvidere, at en sådan angivelse af en værdi, der er højere end den faktiske værdi, har den bivirkning, at det påfører importøren af produktet en merudgift, idet tilbagebetaling af den merværdiafgift, der betales ved import, angiveligt kun omfatter den merværdiafgift, der opkræves på grundlag af den faktiske salgspris, og den faktiske salgspris altid er lavere end den angivne importpris. Merværdiafgiften på forskellen mellem disse priser udgør således en yderligere beskatning, der opkræves på importeret papir.

I klagen hævdes det, at de foranstaltninger, som Tyrkiet har vedtaget, kan være uforenelige med artikel 5 og 50 i aftalen om toldunionen, artikel III:2 og artikel XI:1 i GATT-aftalen af 1994 samt WTO-aftalen om importlicensprocedurer.

4. Sagsforløb

Interesserede parter kan fremsætte skriftlige oplysninger om specifikke spørgsmål, der er indeholdt i klagen, eller fremlægge dokumentation herfor.

Kommissionen vil endvidere høre alle interesserede parter, der skriftligt anmoder herom, forudsat at de berøres direkte af resultatet af proceduren.

5. Tidsfrist

Eventuelle oplysninger om sagen og anmodninger om at blive hørt skal være Kommissionen i hænde senest 45 dage efter datoen for offentliggørelsen af denne meddelelse og bedes indgivet skriftligt til:

European Commission Directorate-General for Trade TRADE.F.2 — Trade Barrier Complaints CHAR 6/135 1049 Bruxelles/Brussel BELGIEN E-mailadresse: trade-tbr@ec.europa.eu

(1) Europa-Parlamentets og Rådets forordning (EU) 2015/1843 af 6. oktober 2015 om fastsættelse af EU-procedurer på området for den fælles handelspolitik med henblik på at sikre udøvelsen af Unionens rettigheder i henhold til internationale handelsregler, navnlig regler fastlagt i Verdenshandelsorganisationens regi (kodifikation) (EUT L 272 af 16.10.2015, s. 1).